OPERATIVNI CILJI IN VSEBINE

**PISANJE IN PISNO SPOROČANJE TER SPORAZUMEVANJE**

Vir: [UN](https://www.gov.si/assets/ministrstva/MIZS/Dokumenti/Osnovna-sola/Ucni-nacrti/obvezni/UN_anglescina.pdf) 2016, str. 18–20, 35–37.

Učenci se naučijo ustrezno in čim bolj pravilno zapisovati, pisno sporočati, se pisno sporazumevati v pisni angleščini, usvojijo procese tvorjenja in izboljševanja pisnih besedil.

**Cilji drugega vzgojno-izobraževalnega obdobja**

Učenci:

**Pisanje:**

* se usposobijo za temeljno pisno sporočanje in sporazumevanje: tvorijo kratka stvarna in domišljijska pisna besedila o njim najbližjih temah (npr. dom, hrana, dogodki itn.);
* razvijajo temeljne strategije tvorjenja pisnega besedila, npr. pisanje osnutka, pisanje čistopisa, preverjanje besedila na vsebinski, besedilni, jezikovni in pravopisni ravni, in se ozaveščajo o napakah kot delu učnega procesa;

**Jezikovna zmožnost:**

* uporabljajo pogosto rabljeno, omejeno besedišče v povezavi s predlaganimi temami in temami, ki jih zanimajo;
* uporabljajo temeljne jezikovne strukture in vezniška sredstva, upovedujejo pretežno v enostavčnih povedih;
* spoznajo in uporabljajo temeljna pravila pravilnega zapisovanja zelo znanih besed in uporabe velike začetnice in ločil;

**Pragmatična zmožnost:**

* uporabljajo glavna sredstva medpovednega navezovanja (npr. zaimke, temeljna vezniška sredstva);
* pri tvorjenju besedil upoštevajo nekatere osnovne lastnosti (zgradba in oblika) posameznih preprostih besedilnih vrst (npr. razglednica);

**Sociolingvistična/družbeno-kulturna zmožnost:**

* v pisanju uporabljajo temeljne jezikovne označevalce družbenih razmerij in nekatere vljudnostne dogovore;

**Medkulturna ozaveščenost:**

* se ozaveščajo o glavnih medkulturnih značilnostih pri tvorjenju pisnih besedil v angleščini (podobnosti in razlike s slovenskimi/italijanskimi/ madžarskimi);

**Ortografske spretnosti:**

* spoznavajo in uporabljajo temeljna načela za zapisovanje v angleščini in razmerja med glasovi in zapisom;
* se urijo v rabi ustreznih pripomočkov (npr. slovar, črkovalnik).

**Besedila in okoliščine: glej poglavje Standardi znanja.\***

**\*Besedila in okoliščine**

Standardi in minimalni standardi

Učenec piše besedila z vódenimi nalogami (vnosni podatki: besedilo, slike, ključne besede, podatki, tabele, že pripravljeni vzorci besedila itn.).

**Cilji tretjega vzgojno-izobraževalnega obdobja**

V tretjem obdobju učenci še razvijajo nedosežene cilje iz drugega vzgojno-izobraževalnega obdobja, ti pa se tudi nadgrajujejo in širijo:

**Pisanje:**

* učenci se usposobijo za zahtevnejše pisno sporočanje in sporazumevanje: tvorijo krajša in daljša ter nekoliko kompleksnejša informativna, stvarna, domišljijska in vplivanjska pisna besedila o njim znanih in bližnjih temah in idejah ter se z njimi sporazumevajo (dopisi, elektronska sporočila, pisma, forumi itn.);
* usvojijo in uporabljajo postopke procesnega pisanja (načrtovanje pisanja, pisanje v fazah, urejanje besedil, samovrednotenje in korekcija ter druge strategije tvorjenja pisnega besedila;

**Jezikovna zmožnost:**

* razvijejo in uporabljajo pomensko ustrezno, razmeroma pogosto rabljeno, razmeroma omejeno, toda nekoliko širše, tudi abstraktno besedišče s področij, primernih in zanimivih zanje;
* z uporabo ustreznih slovničnih struktur dokaj natančno izražajo svoje misli in ideje, tvorijo enostavčne povedi, jih povezujejo v kompleksnejše ter ob tem spoznajo in uporabljajo skladenjska pravila v angleščini;

**Pragmatična zmožnost:**

* uporabljajo ustrezna sredstva medpovednega povezovanja (npr. izpusti in zamenjave, medpovedna vezniška sredstva, sopomenke, protipomenke, nadpomenke in podpomenke);
* uporabljajo pravila tvorjenja besedila – razvoj teme, logični vrstni red misli/idej;
* pri tvorjenju besedil upoštevajo glavne lastnosti izbranih besedil iz širšega nabora besedilnih vrst (zgradba in ustrezna oblika);

**Sociolingvistična/družbeno-kulturna zmožnost:**

* pri tvorjenju pisnih besedil, posebno v pisnem sporazumevanju, uporabljajo ustrezne jezikovne označevalce družbenih razmerij;
* uporabljajo nekatere vljudnostne dogovore in se izogibajo najočitnejšim oblikam nevljudnosti, ki so lahko odsev medkulturnih razlik;
* v pisanju upoštevajo glavne razlike v jezikovnih registrih (nevtralen : neformalen); uporabljajo posamezne prvine ljudske modrosti (pregovore itn.);

**Medkulturna ozaveščenost:**

* pri tvorjenju pisnih besedil, zlasti pri sporazumevanju, upoštevajo osnovne medkulturne razlike in prilagajajo svoje pisanje ter presegajo stereotipe;
* upoštevajo medkulturno pogojene posebnosti pisnega sporočanja (npr. odstavki);

**Ortografske spretnosti:**

* spoznavajo nova in utrjujejo ter uporabljajo načela za zapisovanje v angleščini ter razmerja med glasovi in zapisom, sklepajo o zapisu neznanih besed;
* uporabljajo strategije za izboljšanje ortografskih in pravopisnih zmožnosti (zvočne, vidne, pomenske; ponovno branje ipd.);
* znajo uporabljati ustrezne pripomočke za izboljševanje kakovosti pisnih besedil (npr. slovar, črkovalnik).

**Besedila in okoliščine: glej poglavje 4 Standardi znanja.\*\***

**\*\*Besedila in okoliščine**

Standardi in minimalni standardi

Učenec piše besedila z vódenimi nalogami (vnosni podatki: besedilo, slike, ključne besede, podatki, tabele, pisno besedilo kot izhodišče itn.). Učenec piše besedila z vódenimi nalogami (vnosni podatki: besedilo, slike, ključne besede, podatki, tabele, pisno besedilo kot izhodišče itn.).